116.

V šiestej časti sa za článok 428 vkladá táto hlava:

„HLAVA IV

UKAZOVATEĽ ČISTÉHO STABILNÉHO FINANCOVANIA







KAPITOLA 1

Ukazovateľ čistého stabilného financovania

Článok 428a

Uplatňovanie na konsolidovanom základe

Ak sa ukazovateľ čistého stabilného financovania stanovený v tejto hlave uplatňuje na konsolidovanom základe v súlade s článkom 11 ods. 4, uplatňujú sa tieto ustanovenia:

a) aktíva a podsúvahové položky dcérskej spoločnosti, ktorá má ústredie v tretej krajine, pre ktoré podľa požiadavky na čisté stabilné financovanie, ako sa stanovuje vo vnútroštátnom práve danej tretej krajiny, platia vyššie koeficienty požadovaného stabilného financovania než tie, ktoré sú stanovené v kapitole 4, podliehajú konsolidácii v súlade s vyššími koeficientmi stanovenými vo vnútroštátnom práve danej tretej krajiny;

b) záväzky a vlastné zdroje dcérskej spoločnosti, ktorá má ústredie v tretej krajine, pre ktoré podľa požiadavky na čisté stabilné financovanie, ako sa stanovuje vo vnútroštátnom práve danej tretej krajiny, platia nižšie koeficienty dostupného stabilného financovania než tie, ktoré sú stanovené v kapitole 3, podliehajú konsolidácii v súlade s nižšími koeficientmi stanovenými vo vnútroštátnom práve danej tretej krajiny;

c) aktíva tretej krajiny, ktoré spĺňajú požiadavky stanovené v delegovanom akte uvedenom v článku 460 ods. 1 a ktoré sú držané dcérskou spoločnosťou, ktorá má ústredie v tretej krajine, nie sú uznané ako likvidné aktíva na účely konsolidácie, ak sa nekvalifikujú ako likvidné aktíva podľa vnútroštátneho práva danej tretej krajiny, v ktorom sa stanovuje požiadavka na krytie likvidity;

d) na investičné spoločnosti v rámci skupiny, ktoré v súlade s článkom 6 ods. 4 nepodliehajú tejto hlave, sa vzťahujú články 413 a 428b na konsolidovanom základe, okrem prípadov uvedených v tomto písmene, keď sa na takéto investičné spoločnosti naďalej vzťahuje podrobná požiadavka na čisté stabilné financovanie pre investičné spoločnosti, ako je stanovená vo vnútroštátnom práve.

Článok 428b

Ukazovateľ čistého stabilného financovania

1. Požiadavka na čisté stabilné financovanie stanovená v článku 413 ods. 1 sa rovná pomeru dostupného stabilného financovania inštitúcie podľa kapitoly 3 k požadovanému stabilnému financovaniu inštitúcie podľa kapitoly 4 a vyjadruje sa ako percentuálna hodnota. Inštitúcie vypočítajú ukazovateľ čistého stabilného financovania v súlade s týmto vzorcom:

2. Inštitúcie udržiavajú ukazovateľ čistého stabilného financovania na hodnote najmenej 100 % vypočítanej v mene vykazovania pre všetky svoje transakcie, a to bez ohľadu na ich skutočnú menu denominácie.

3. Ak ukazovateľ čistého stabilného financovania inštitúcie kedykoľvek klesne alebo možno odôvodnene očakávať, že klesne, pod 100 %, uplatní sa požiadavka stanovená v článku 414. Inštitúcia sa usiluje o obnovenie ukazovateľa čistého stabilného financovania na úroveň uvedenú v odseku 2 tohto článku. Príslušné orgány pred prijatím akýchkoľvek opatrení v oblasti dohľadu posúdia dôvody, prečo inštitúcia nedodržala odsek 2 tohto článku.

4. Inštitúcie vypočítavajú a monitorujú ukazovateľ čistého stabilného financovania v mene vykazovania pre všetky svoje transakcie, a to bez ohľadu na ich skutočnú menu denominácie, a samostatne pre svoje transakcie denominované v každej z mien, na ktoré sa vzťahuje samostatné vykazovanie v súlade s článkom 415 ods. 2.

5. Inštitúcie zabezpečujú, aby rozdelenie ich profilu financovania podľa meny denominácie bolo vo všeobecnosti v súlade s rozdelením ich aktív podľa mien. V náležitých prípadoch môžu príslušné orgány požadovať, aby inštitúcie obmedzili nesúlad mien stanovením limitov na podiel požadovaného stabilného financovania v konkrétnej mene, ktoré možno dosiahnuť dostupným stabilným financovaním, ktoré nie je denominované v tejto mene. Toto obmedzenie môže byť použité len pre menu, na ktorú sa vzťahuje samostatné vykazovanie v súlade s článkom 415 ods. 2.

Pri určovaní úrovne akéhokoľvek obmedzenia nesúladu mien, ktoré sa môže uplatniť v súlade s týmto článkom, príslušné orgány zohľadnia aspoň:

a) či v jednoročnom horizonte ukazovateľa čistého stabilného financovania dokáže inštitúcia previesť dostupné stabilné financovanie z jednej meny do druhej a medzi jurisdikciami a právnymi subjektmi v rámci svojej skupiny a dokáže uskutočniť menové swapy a získať finančné prostriedky na devízových trhoch;

b) vplyv nepriaznivých pohybov výmenného kurzu na existujúce pozície, ktoré sú v nesúlade, a na účinnosť akéhokoľvek zavedeného devízového hedžingu.

Každé obmedzenie nesúladu mien uložené v súlade s týmto článkom sa považuje za obmedzenie predstavujúce osobitnú požiadavku na likviditu podľa článku 105 smernice 2013/36/EÚ.







KAPITOLA 2

Všeobecné pravidlá pre výpočet ukazovateľa čistého stabilného financovania

Článok 428c

Výpočet ukazovateľa čistého stabilného financovania

1. Ak nie je v tejto hlave stanovené inak, inštitúcie zohľadňujú aktíva, záväzky a podsúvahové položky na hrubom základe.

2. Na účely výpočtu ukazovateľa čistého stabilného financovania inštitúcie uplatňujú príslušné koeficienty stabilného financovania stanovené v kapitolách 3 a 4 na účtovnú hodnotu svojich aktív, záväzkov a podsúvahových položiek, ak nie je v tejto hlave stanovené inak.

3. Inštitúcie požadované stabilné financovanie a dostupné stabilné financovanie nezapočítavajú dvojmo.

Pokiaľ sa v tejto hlave nestanovuje inak, ak sa určitá položka môže priradiť do viac ako jednej kategórie požadovaného stabilného financovania, priradí sa do kategórie požadovaného stabilného financovania, ktorá pre túto položku produkuje najväčšie zmluvné požadované stabilné financovanie.

Článok 428d

Zmluvy o derivátoch

1. Inštitúcie pri výpočte sumy požadovaného stabilného financovania pre zmluvy o derivátoch podľa kapitol 3 a 4 uplatňujú tento článok.

2. Bez toho, aby bol dotknutý článok 428ah ods. 2, inštitúcie zohľadňujú reálnu hodnotu derivátových pozícií na čistom základe, ak sú tieto pozície zahrnuté do rovnakého súboru vzájomného započítavania, ktorý spĺňa požiadavky stanovené v článku 429c ods. 1. V opačnom prípade inštitúcie zohľadňujú reálnu hodnotu derivátových pozícií na hrubom základe a s týmito derivátovými pozíciami zaobchádzajú, ako keby patrili k ich vlastným súborom vzájomného započítavania na účely kapitoly 4.

3. Na účely tejto hlavy je „reálna hodnota súboru vzájomného započítavania“ súčet reálnych hodnôt všetkých transakcií zahrnutých do súboru vzájomného započítavania.

4. Bez toho, aby bol dotknutý článok 428ah ods. 2, všetky zmluvy o derivátoch uvedené v bode 2 písm. a) až e) prílohy II, ktoré zahŕňajú úplnú výmenu istín v ten istý deň, sa vypočítavajú na čistom základe medzi menami, a to aj na účely vykazovania v mene, na ktorú sa vzťahuje samostatné vykazovanie v súlade s článkom 415 ods. 2, a aj v prípade, ak tieto transakcie nie sú zahrnuté do rovnakého súboru vzájomného započítavania, ktorý spĺňa požiadavky stanovené v článku 429c ods. 1.

5. S hotovosťou prijatou ako kolaterál na účely zmierňovania expozície derivátovej pozície sa zaobchádza ako s kolaterálom a nezaobchádza sa s ňou ako s vkladmi, na ktoré sa vzťahuje kapitola 3.

6. Príslušné orgány sa môžu so súhlasom príslušnej centrálnej banky rozhodnúť upustiť od vplyvu zmlúv o derivátoch na výpočet ukazovateľa čistého stabilného financovania, a to aj prostredníctvom určenia koeficientov požadovaného stabilného financovania a rezerv a strát, ak sú splnené všetky tieto podmienky: a) uvedené zmluvy majú zostatkovú splatnosť menej ako šesť mesiacov; b) protistranou je ECB alebo centrálna banka členského štátu; c) zmluvy o derivátoch slúžia menovej politike ECB alebo centrálnej banky členského štátu.

Ak dcérska spoločnosť, ktorá má svoje ústredie v tretej krajine, využíva výnimku uvedenú v prvom pododseku podľa vnútroštátneho práva danej tretej krajiny, v ktorom sa stanovuje požiadavka na čisté stabilné financovanie, uvedená výnimka, ako je stanovená vo vnútroštátnom práve danej tretej krajiny, sa zohľadňuje na účely konsolidácie.

Článok 428e

Vzájomné započítavanie zabezpečených pôžičiek a transakcií kapitálového trhu

Aktíva a záväzky vyplývajúce z transakcií financovania prostredníctvom cenných papierov s jedinou protistranou sa vypočítavajú na čistom základe za predpokladu, že tieto aktíva a záväzky spĺňajú podmienky vzájomného započítavania stanovené v článku 429b ods. 4.

Článok 428f

Vzájomne závislé aktíva a záväzky

1. S výhradou predchádzajúceho schválenia príslušnými orgánmi môže inštitúcia s určitým aktívom a určitým záväzkom zaobchádzať ako so vzájomne závislými za predpokladu, že sú splnené všetky tieto podmienky: a) inštitúcia vystupuje výhradne ako postupujúca jednotka, ktorá smeruje financovanie z daného záväzku do zodpovedajúceho vzájomne závislého aktíva; b) jednotlivé vzájomne závislé aktíva a záväzky sú jasne identifikovateľné a majú rovnakú výšku istiny; c) dané aktívum a vzájomne závislý záväzok majú v podstate zhodnú splatnosť s maximálnym oneskorením 20 dní medzi splatnosťou aktíva a splatnosťou záväzku; d) vzájomne závislý záväzok sa vyžaduje podľa právneho, regulatórneho alebo zmluvného záväzku a nie je použitý na financovanie iných aktív; e) platobné toky istiny z aktíva nie sú použité na iné účely, než je splatenie vzájomne závislého záväzku; f) protistrany pre jednotlivé páry vzájomne závislých aktív a záväzkov nie sú rovnaké.

2. Aktíva a záväzky sa považujú za spĺňajúce podmienky stanovené v odseku 1 a považujú sa za vzájomne závislé, ak sú priamo spojené s týmito produktmi alebo službami: a) centralizované regulované úspory, ak sa od inštitúcií na základe právnych predpisov požaduje, aby previedli regulované vklady do centralizovaného fondu, ktorý je zriadený a kontrolovaný ústrednou vládou členského štátu a z ktorého sa poskytujú úvery na podporu cieľov verejného záujmu, a za predpokladu, že k prevodu vkladov do centralizovaného fondu dochádza aspoň mesačne; b) podporné úvery a kreditné facility a facility likvidity, ktoré spĺňajú kritériá stanovené v delegovanom akte uvedenom v článku 460 ods. 1 pre inštitúcie, ktoré pôsobia ako jednoduchí sprostredkovatelia, ktorí nenesú žiadne riziko financovania; c) kryté dlhopisy, ktoré spĺňajú všetky tieto podmienky: i) sú to dlhopisy uvedené v článku 52 ods. 4 smernice 2009/65/ES alebo spĺňajú požiadavky na prípustnosť pre zaobchádzanie stanovené v článku 129 ods. 4 alebo 5 tohto nariadenia; ii) financovanie podkladových úverov je v plnej výške spárované s krytými dlhopismi, ktoré boli emitované, alebo kryté dlhopisy majú pevne stanovené mechanizmy predĺženia splatnosti o jeden rok alebo viac až do doby splatnosti podkladových úverov v prípade zlyhania refinancovania k dátumu splatnosti krytého dlhopisu; d) derivátové zúčtovacie aktivity klientov, ak inštitúcia svojim klientom neposkytuje záruky na plnenie centrálnej protistrany, a v dôsledku toho jej nevzniká žiadne riziko financovania.

3. EBA monitoruje aktíva a záväzky, ako aj produkty a služby, s ktorými sa zaobchádza ako so vzájomne závislými aktívami a záväzkami podľa odsekov 1 a 2, s cieľom určiť, či a do akej miery sú splnené kritériá spôsobilosti stanovené v odseku 1. EBA podáva Komisii správu o výsledkoch uvedeného monitorovania a poskytuje jej poradenstvo, pokiaľ ide o to, či je potrebná zmena podmienok stanovených v odseku 1 alebo zmena zoznamu produktov a služieb v odseku 2.

Článok 428g

Vklady v schémach inštitucionálneho zabezpečenia a sieťach družstevných spoločností

Ak inštitúcia patrí do schémy inštitucionálneho zabezpečenia typu uvedeného v článku 113 ods. 7 alebo do siete, ktorá je oprávnená na udelenie výnimky stanovenej v článku 10, alebo do siete družstevných spoločností v členskom štáte, netermínované vklady, ktoré inštitúcia udržuje v ústrednej inštitúcii a ktoré vkladajúca inštitúcia považuje za likvidné aktíva v súlade s delegovaným aktom uvedeným v článku 460 ods. 1, podliehajú tomuto:

a) vkladajúca inštitúcia uplatňuje koeficient požadovaného stabilného financovania podľa kapitoly 4 oddielu 2 v závislosti od zaobchádzania s uvedenými netermínovanými vkladmi ako s aktívami úrovne 1, úrovne 2A alebo úrovne 2B podľa delegovaného aktu uvedenom v článku 460 ods. 1 a v závislosti od príslušnej zrážky uplatnenej na tieto netermínované vklady pre výpočet ukazovateľa krytia likvidity;

b) ústredná inštitúcia prijímajúca vklad uplatňuje zodpovedajúci symetrický koeficient dostupného stabilného financovania.

Článok 428h

Preferenčné zaobchádzanie v rámci skupiny alebo schémy inštitucionálneho zabezpečenia

1. Odchylne od kapitol 3 a 4, ak sa neuplatňuje článok 428g, môžu príslušné orgány v jednotlivých prípadoch povoliť inštitúciám uplatniť vyšší koeficient dostupného stabilného financovania alebo nižší koeficient požadovaného stabilného financovania na aktíva, záväzky a záväzné kreditné facility alebo záväzné facility likvidity, ak sú splnené všetky tieto podmienky: a) protistranou je jeden z týchto subjektov: i) materská alebo dcérska spoločnosť inštitúcie; ii) iná dcérska spoločnosť tej istej materskej spoločnosti; iii) podnik, ktorý je prepojený s inštitúciou v zmysle článku 22 ods. 7 smernice 2013/34/EÚ; iv) člen rovnakej schémy inštitucionálneho zabezpečenia podľa článku 113 ods. 7 tohto nariadenia ako inštitúcia; v) ústredný orgán alebo úverová inštitúcia pridružená v rámci siete alebo skupina družstevných spoločností podľa článku 10 tohto nariadenia; b) existujú dôvody očakávať, že záväzok alebo záväzná kreditná facilita alebo záväzná facilita likvidity, ktoré prijala inštitúcia, predstavujú stabilnejší zdroj financovania alebo že aktívum alebo záväzná kreditná facilita alebo záväzná facilita likvidity udelené inštitúciou si vyžadujú menej stabilné financovanie v jednoročnom horizonte ukazovateľa čistého stabilného financovania než záväzok, aktívum alebo záväzná kreditná facilita alebo záväzná facilita likvidity prijaté alebo udelené inými protistranami; c) protistrana uplatňuje koeficient požadovaného stabilného financovania, ktorý je rovný vyššiemu koeficientu dostupného stabilného financovania alebo je od neho vyšší, alebo uplatňuje koeficient dostupného stabilného financovania, ktorý je rovný koeficientu požadovaného stabilného financovania alebo je od neho nižší; d) inštitúcia a protistrana sú usadené v tom istom členskom štáte.

2. Ak sú inštitúcia a protistrana usadené v rôznych členských štátoch, príslušné orgány môžu upustiť od podmienky stanovenej v odseku 1 písm. d), ak okrem kritérií stanovených v odseku 1 sú splnené aj tieto kritériá: a) medzi subjektmi v rámci skupiny existujú právne záväzné dohody a prísľuby týkajúce sa záväzku, aktíva alebo záväznej kreditnej facility alebo záväznej facility likvidity; b) poskytovateľ financovania má nízky rizikový profil financovania; c) rizikový profil financovania príjemcu financovania bol primerane zohľadnený v riadení rizika likvidity poskytovateľa financovania.

Príslušné orgány navzájom konzultujú v súlade s článkom 20 ods. 1 písm. b), aby určili, či sú splnené dodatočné kritériá stanovené v tomto odseku.







KAPITOLA 3

Dostupné stabilné financovanie







Oddiel 1

Všeobecné ustanovenia

Článok 428i

Výpočet sumy dostupného stabilného financovania

Ak nie je v tejto kapitole stanovené inak, suma dostupného stabilného financovania sa vypočíta vynásobením účtovnej hodnoty rôznych kategórií alebo typov záväzkov a vlastných zdrojov koeficientmi dostupného stabilného financovania, ktoré sa majú uplatňovať podľa oddielu 2. Celková suma dostupného stabilného financovania je súčtom vážených súm záväzkov a vlastných zdrojov.

S dlhopismi a ostatnými dlhovými cennými papiermi, ktoré emitovala inštitúcia a ktoré sa predávajú výlučne na retailovom trhu a držia na retailovom účte, sa môže zaobchádzať tak, ako keby patrili do príslušnej kategórie retailových vkladov. Zavedú sa obmedzenia, aby tieto nástroje nemohli kupovať a mať v držbe iné strany než retailoví klienti.

Článok 428j

Zostatková splatnosť záväzku alebo vlastných zdrojov

1. Ak nie je v tejto kapitole stanovené inak, inštitúcie zohľadňujú zostatkovú zmluvnú splatnosť svojich záväzkov a vlastných zdrojov na určenie koeficientov dostupného stabilného financovania, ktoré sa majú uplatňovať podľa oddielu 2.

2. Pri určovaní zostatkovej splatnosti záväzku alebo vlastných zdrojov inštitúcie zohľadňujú existujúce opcie. Robia tak na základe predpokladu, že protistrana uplatní kúpne opcie k najskoršiemu možnému dátumu. Inštitúcia a príslušné orgány zohľadňujú v prípade opcií uplatniteľných podľa vlastného uváženia inštitúcie reputačné faktory, ktoré môžu obmedziť možnosť inštitúcie neuplatniť opciu, a to najmä očakávania trhu, že inštitúcie by mali splatiť určité záväzky pred ich splatnosťou.

3. Inštitúcie zaobchádzajú s vkladmi s pevnou výpovednou lehotou podľa ich výpovednej lehoty a s termínovanými vkladmi podľa ich zostatkovej splatnosti. Odchylne od odseku 2 tohto článku inštitúcie s cieľom určiť zostatkovú splatnosť termínovaných retailových vkladov nezohľadňujú možnosti predčasného výberu, ak je vkladateľ povinný uhradiť sankciu za predčasné výbery, ktoré sa uskutočnia do jedného roka, pričom takáto sankcia sa stanovuje v delegovanom akte uvedenom v článku 460 ods. 1.

4. S cieľom určiť koeficienty dostupného stabilného financovania, ktoré sa majú uplatňovať podľa oddielu 2, zaobchádzajú inštitúcie s akoukoľvek časťou záväzkov so zostatkovou splatnosťou jeden rok alebo viac, ktorej splatnosť nastane za menej ako šesť mesiacov, ako so záväzkami, ktoré majú zostatkovú splatnosť menej ako šesť mesiacov, a s akoukoľvek časťou takýchto záväzkov, ktorej splatnosť nastane najskôr o šesť mesiacov, ale najneskôr do jedného roka, ako so záväzkami, ktoré majú zostatkovú splatnosť od šiestich mesiacov do najviac jedného roka.







Oddiel 2

Koeficienty dostupného stabilného financovania

Článok 428k

Koeficient dostupného stabilného financovania 0 %

1. Ak nie je v článkoch 428l až 428o stanovené inak, na všetky záväzky bez stanovenej splatnosti – vrátane krátkych pozícií a pozícií s otvorenou splatnosťou – sa uplatňuje koeficient dostupného stabilného financovania 0 % s výnimkou týchto prípadov: a) odložené daňové záväzky, s ktorými sa zaobchádza v súlade s najbližším možným dátumom, ku ktorému by takéto záväzky mohli byť realizované; b) menšinové účasti, s ktorými sa zaobchádza v súlade s trvaním nástroja.

2. Na odložené daňové záväzky a menšinové účasti uvedené v odseku 1 sa uplatňuje jeden z týchto koeficientov: a) 0 %, ak efektívna zostatková splatnosť odloženého daňového záväzku alebo menšinovej účasti je kratšia ako šesť mesiacov; b) 50 %, ak efektívna zostatková splatnosť odloženého daňového záväzku alebo menšinovej účasti je minimálne šesť mesiacov, ale menej ako jeden rok; c) 100 %, ak efektívna zostatková splatnosť odloženého daňového záväzku alebo menšinovej účasti je jeden rok alebo viac.

▼C3

3. Koeficient dostupného stabilného financovania 0 % sa uplatňuje na tieto záväzky a kapitálové položky alebo nástroje: ▼B a) záväzky so zúčtovaním v deň uzavretia obchodu vyplývajúce z nákupu finančných nástrojov, cudzích mien a komodít, u ktorých sa očakáva, že sa vyrovnajú v rámci štandardného cyklu vyrovnania alebo v období, ktoré je obvyklé pre príslušnú výmenu alebo typ transakcie, alebo ktoré neboli vyrovnané, avšak ich vyrovnanie sa napriek tomu očakáva; b) záväzky, ktoré sú kategorizované ako vzájomne závislé s aktívami v súlade s článkom 428f; c) záväzky so zostatkovou splatnosťou kratšou ako šesť mesiacov, ktoré poskytujú: i) ECB alebo centrálna banka členského štátu; ii) centrálna banka tretej krajiny; iii) finanční klienti; d) akékoľvek iné záväzky a kapitálové položky alebo nástroje neuvedené v článkoch 428l až 428o.

4. Inštitúcie uplatňujú koeficient dostupného stabilného financovania 0 % na absolútnu hodnotu rozdielu, ak je záporný, medzi súčtom reálnych hodnôt vo všetkých súboroch vzájomného započítavania s kladnou reálnou hodnotou a súčtom reálnych hodnôt vo všetkých súboroch vzájomného započítavania so zápornou reálnou hodnotou podľa výpočtu v súlade s článkom 428d.

Na výpočet uvedený v prvom pododseku sa uplatňujú tieto pravidlá:

a) variačná marža prijatá inštitúciami od ich protistrán sa odpočíta od reálnej hodnoty súboru vzájomného započítavania s kladnou reálnou hodnotou, ak sa kolaterál prijatý ako variačná marža kvalifikuje ako aktívum úrovne 1 v súlade s delegovaným aktom uvedeným v článku 460 ods. 1, s výnimkou krytých dlhopisov mimoriadne vysokej kvality uvedených v predmetnom delegovanom akte, a ak inštitúcie majú právny nárok a prevádzkovú možnosť daný kolaterál opätovne použiť;

b) všetky variačné marže poskytnuté inštitúciami svojim protistranám sa odpočítajú od reálnej hodnoty súboru vzájomného započítavania so zápornou reálnou hodnotou.

Článok 428l

Koeficient dostupného stabilného financovania 50 %

▼C3

Koeficient dostupného stabilného financovania 50 % sa uplatňuje na tieto záväzky a kapitálové položky alebo nástroje:

▼B

a) prijaté vklady, ktoré spĺňajú kritériá pre prevádzkové vklady stanovené v delegovanom akte uvedenom v článku 460 ods. 1;

b) záväzky so zostatkovou splatnosťou kratšou ako jeden rok, ktoré poskytujú: i) ústredná vláda členského štátu alebo tretej krajiny; ii) regionálne vlády alebo miestne orgány členského štátu alebo tretej krajiny; iii) subjekty verejného sektora v členskom štáte alebo v tretej krajine; iv) multilaterálne rozvojové banky uvedené v článku 117 ods. 2 a medzinárodné organizácie uvedené v článku 118; v) nefinanční podnikoví klienti; vi) úverové združenia povolené príslušným orgánom, osobné investičné spoločnosti a klienti, ktorí sú sprostredkovateľmi vkladov, ak sa na tieto záväzky nevzťahuje písmeno a) tohto odseku;

c) záväzky so zostatkovou zmluvnou splatnosťou minimálne šesť mesiacov, avšak menej ako jeden rok, ktoré poskytuje: i) ECB alebo centrálna banka členského štátu; ii) centrálna banka tretej krajiny; iii) finanční klienti;

▼C3

d) akékoľvek iné záväzky a kapitálové položky alebo nástroje so zostatkovou splatnosťou minimálne šesť mesiacov, avšak menej ako jeden rok, ktoré nie sú uvedené v článkoch 428m, 428n a 428o.

▼B

Článok 428m

Koeficient dostupného stabilného financovania 90 %

Na retailové netermínované vklady, retailové vklady s pevnou výpovednou lehotou menej ako jeden rok a retailové termínované vklady so zostatkovou splatnosťou menej ako jeden rok, ktoré spĺňajú príslušné kritériá vzťahujúce sa na iné retailové vklady, ako sa uvádzajú v delegovanom akte uvedenom v článku 460 ods. 1, sa uplatňuje koeficient dostupného stabilného financovania 90 %.

Článok 428n

Koeficient dostupného stabilného financovania 95 %

Na retailové netermínované vklady, retailové vklady s pevnou výpovednou lehotou menej ako jeden rok a retailové termínované vklady so zostatkovou splatnosťou menej ako jeden rok, ktoré spĺňajú príslušné kritériá vzťahujúce sa na stabilné retailové vklady, ako sa uvádzajú v delegovanom akte uvedenom v článku 460 ods. 1, sa uplatňuje koeficient dostupného stabilného financovania 95 %.

Článok 428o

Koeficient dostupného stabilného financovania 100 %

Koeficient dostupného stabilného financovania 100 % sa uplatňuje na tieto záväzky, kapitálové položky a nástroje:

a) položky vlastného kapitálu Tier 1 inštitúcie pred úpravami požadovanými podľa článkov 32 až 35, odpočtami podľa článku 36 a uplatnením výnimiek a alternatív stanovených v článkoch 48, 49 a 79;

b) položky dodatočného kapitálu Tier 1 inštitúcie pred odpočtom položiek uvedeným v článku 56 a pred uplatnením článku 79, s výnimkou akýchkoľvek nástrojov s explicitnými alebo vloženými opciami, ktoré by v prípade uplatnenia znížili efektívnu zostatkovú splatnosť na menej ako jeden rok;

c) položky kapitálu Tier 2 inštitúcie pred odpočtami uvedenými v článku 66 a pred uplatnením článku 79, ktoré majú zostatkovú splatnosť jeden rok alebo viac, s výnimkou akýchkoľvek nástrojov s explicitnými alebo vloženými opciami, ktoré by v prípade uplatnenia znížili efektívnu zostatkovú splatnosť na menej ako jeden rok;

d) všetky ostatné kapitálové nástroje inštitúcie so zostatkovou splatnosťou jeden rok alebo viac, s výnimkou akýchkoľvek nástrojov s explicitnými alebo vloženými opciami, ktoré by v prípade uplatnenia znížili efektívnu zostatkovú splatnosť na menej ako jeden rok;

e) akékoľvek iné zabezpečené a nezabezpečené výpožičky a záväzky so zostatkovou splatnosťou jeden rok alebo viac vrátane termínovaných vkladov, ak nie je v článkoch 428k až 428n stanovené inak.







KAPITOLA 4

Požadované stabilné financovanie







Oddiel 1

Všeobecné ustanovenia

Článok 428p

Výpočet sumy požadovaného stabilného financovania

1. Ak nie je v tejto kapitole stanovené inak, suma požadovaného stabilného financovania sa vypočíta vynásobením účtovnej hodnoty rôznych kategórií alebo typov aktív a podsúvahových položiek príslušnými koeficientmi požadovaného stabilného financovania, ktoré sa majú uplatňovať podľa oddielu 2. Celková suma požadovaného stabilného financovania predstavuje súčet vážených súm aktív a podsúvahových položiek.

2. Aktíva, ktoré si inštitúcie vypožičali, vrátane transakcií financovania prostredníctvom cenných papierov sú z výpočtu sumy požadovaného stabilného financovania vylúčené, ak sú tieto aktíva účtované v súvahe inštitúcie a inštitúcia nie je ich konečným vlastníkom.

Na aktíva, ktoré si inštitúcie vypožičali, vrátane transakcií financovania prostredníctvom cenných papierov sa vzťahujú koeficienty požadovaného stabilného financovania uplatňované podľa oddielu 2, ak tieto aktíva nie sú účtované v súvahe inštitúcie, ale inštitúcia je ich konečným vlastníkom.

3. Aktíva, ktoré inštitúcie požičali, vrátane transakcií financovania prostredníctvom cenných papierov, ktorých konečným vlastníkom zostáva inštitúcia, sa na účely tejto kapitoly považujú za zaťažené aktíva a uplatňujú sa na ne koeficienty požadovaného stabilného financovania, ktoré sa majú uplatňovať podľa oddielu 2, a to aj vtedy, ak tieto aktíva už nie sú účtované v súvahe inštitúcie. V opačnom prípade sú takéto aktíva z výpočtu sumy požadovaného stabilného financovania vylúčené.

4. Zaťaženým aktívam so zostatkovou splatnosťou šesť mesiacov alebo viac sa priradí buď koeficient požadovaného stabilného financovania, ktorý by sa mal uplatniť podľa oddielu 2 na dotknuté aktíva, ak by boli držané ako nezaťažené, alebo koeficient požadovaného stabilného financovania, ktorý by sa inak uplatňoval na tieto zaťažené aktíva, podľa toho, ktorý z týchto dvoch koeficientov je vyšší. To isté platí, ak je zostatková splatnosť zaťažených aktív kratšia ako zostatková splatnosť transakcie, ktorá je zdrojom zaťaženia.

Na aktíva, ktorým zostáva obdobie zaťaženia kratšie ako šesť mesiacov, sa uplatňujú koeficienty požadovaného stabilného financovania, ktoré sa majú uplatňovať podľa oddielu 2 na rovnaké aktíva, ak by sa držali nezaťažené.

5. Ak inštitúcia opätovne použije alebo opätovne založí aktívum, ktoré bolo vypožičané, vrátane transakcií financovania prostredníctvom cenných papierov, a toto aktívum je zohľadnené v podsúvahe, s transakciou, v súvislosti s ktorou bolo toto aktívum vypožičané, sa zaobchádza ako so zaťaženou, ak táto transakcia nemôže dosiahnuť splatnosť bez toho, aby inštitúcia vrátila vypožičané aktívum.

6. Za nezaťažené sa považujú tieto aktíva: a) aktíva zahrnuté v skupine, ktoré sú k dispozícii na okamžité použitie ako kolaterál na získanie dodatočného financovania na základe záväzných alebo – ak je skupina prevádzkovaná centrálnou bankou – nezáväzných, ale ešte nefinancovaných úverových liniek, ktoré sú inštitúcii k dispozícii; medzi uvedené aktíva patria aktíva umiestnené úverovou inštitúciou v ústrednej inštitúcii v rámci siete družstevných spoločností alebo schémy inštitucionálneho zabezpečenia; inštitúcie predpokladajú, že aktíva v skupine sú zaťažené v poradí rastúcej likvidity na základe klasifikácie likvidity v súlade s delegovaným aktom uvedeným v článku 460 ods. 1, pričom sa začína aktívami, ktoré nie sú oprávnené na to, aby boli zahrnuté do vankúša likvidity; b) aktíva, ktoré inštitúcia prijala ako kolaterál na účely zmierňovania kreditného rizika v rámci zabezpečených pôžičiek, transakcií zabezpečeného financovania alebo transakcií s výmenou kolaterálu a ktoré inštitúcia môže scudziť; c) aktíva spojené s emisiou krytých dlhopisov ako nepovinné nadmerné zabezpečenie kolaterálom.

7. V prípade neštandardných, dočasných operácií vykonávaných ECB alebo centrálnou bankou členského štátu alebo centrálnou bankou tretej krajiny na účely splnenia svojho mandátu v období finančného stresu na celom trhu alebo v prípade mimoriadnych makroekonomických okolností môžu dostať znížený koeficient požadovaného stabilného financovania tieto aktíva: a) zaťažené aktíva na účely operácií uvedených v tomto pododseku, a to odchylne od článku 428ad písm. f) a článku 428ah ods. 1 písm. a); b) peniaze plynúce z operácií uvedených v tomto pododseku, a to odchylne od článku 428ad písm. d) bodov i) a ii), článku 428af písm. b) a článku 428ag písm. c).

Príslušné orgány určia so súhlasom centrálnej banky, ktorá je protistranou transakcie, koeficient požadovaného stabilného financovania, ktorý sa má uplatňovať na aktíva uvedené v prvom pododseku písm. a) a b). V prípade zaťažených aktív uvedených v prvom pododseku písm. a) nesmie byť koeficient požadovaného stabilného financovania, ktorý sa má uplatniť, nižší než koeficient požadovaného stabilného financovania, ktorý by sa podľa oddielu 2 na uvedené aktíva uplatnil, ak by boli držané nezaťažené.

Pri uplatňovaní zníženého koeficientu požadovaného stabilného financovania v súlade s druhým pododsekom príslušné orgány pozorne monitorujú vplyv tohto zníženého koeficientu na pozície stabilného financovania inštitúcií a v prípade potreby prijímajú primerané opatrenia v oblasti dohľadu.

8. Aby sa zabránilo dvojitému započítaniu, inštitúcie vylúčia aktíva spojené s kolaterálom uznaným za variačnú maržu poskytnutú v súlade s článkom 428k ods. 4 písm. b) a článkom 428ah ods. 2 písm. b) uznaným za poskytnutú počiatočnú maržu alebo uznaným za príspevok do fondu pre prípad zlyhania centrálnej protistrany v súlade s článkom 428ag písm. a) a b) z iných častí výpočtu sumy požadovaného stabilného financovania v súlade s touto kapitolou.

9. Do výpočtu sumy požadovaného stabilného financovania inštitúcie zahrnú finančné nástroje, cudzie meny a komodity, pre ktoré bol vykonaný príkaz na predaj. Z výpočtu sumy požadovaného stabilného financovania vylúčia finančné nástroje, cudzie meny a komodity, pre ktoré bol vykonaný príkaz na predaj, ak tieto transakcie nie sú zohľadnené ako deriváty alebo zabezpečené transakcie financovania v súvahe inštitúcií a ak sa tieto transakcie majú zohľadniť v súvahe inštitúcií po vyrovnaní.

10. Príslušné orgány môžu určiť koeficienty požadovaného stabilného financovania, ktoré sa majú uplatniť na podsúvahové expozície, ktoré nie sú uvedené v tejto kapitole, s cieľom zabezpečiť, aby inštitúcie držali príslušnú sumu dostupného stabilného financovania pre časť uvedených expozícií, pri ktorých sa očakáva potreba financovania v jednoročnom horizonte ukazovateľa čistého stabilného financovania. Na určenie týchto koeficientov príslušné orgány zohľadnia najmä podstatné poškodenie povesti inštitúcie, ku ktorému by mohlo dôjsť v dôsledku neposkytnutia tohto financovania.

Príslušné orgány podávajú EBA aspoň raz ročne správu o druhoch podsúvahových expozícií, pre ktoré určili koeficienty požadovaného stabilného financovania. Do tejto správy zahrnú vysvetlenie metodiky použitej na určenie týchto koeficientov.

Článok 428q

Zostatková splatnosť aktíva

1. Ak nie je v tejto kapitole stanovené inak, inštitúcie pri určovaní koeficientov požadovaného stabilného financovania, ktoré sa majú uplatňovať na ich aktíva a podsúvahové položky podľa oddielu 2, zohľadňujú zostatkovú zmluvnú splatnosť svojich aktív a podsúvahových transakcií.

2. Inštitúcie zaobchádzajú s aktívami, ktoré boli oddelené v súlade s článkom 11 ods. 3 nariadenia (EÚ) č. 648/2012, v súlade s podkladovou expozíciou týchto aktív. Inštitúcie však na tieto aktíva uplatňujú vyššie koeficienty požadovaného stabilného financovania v závislosti od dĺžky trvania zaťaženia, ktoré určia príslušné orgány, ktoré zvážia, či je inštitúcia schopná s takýmito aktívami voľne disponovať alebo ich vymeniť, a zvážia aj dĺžku trvania záväzkov voči klientom inštitúcií, ktorých sa táto požiadavka na oddelenie týka.

3. Pri výpočte zostatkovej splatnosti aktíva inštitúcie zohľadňujú opcie na základe predpokladu, že emitent alebo protistrana uplatní každú opciu na predĺženie splatnosti aktíva. Inštitúcia a príslušné orgány zohľadňujú v prípade opcií, ktoré sú uplatniteľné podľa vlastného uváženia inštitúcie, reputačné faktory, ktoré môžu obmedziť schopnosť inštitúcie neuplatniť opciu, najmä očakávania trhov a klientov, že inštitúcia by mala predĺžiť splatnosť určitých aktív k dátumu ich splatnosti.

4. S cieľom určiť koeficienty požadovaného stabilného financovania, ktoré sa majú uplatňovať podľa oddielu 2, v prípade postupne splácaných úverov so zostatkovou zmluvnou splatnosťou jeden rok alebo viac, sa s každou časťou, ktorá má splatnosť za menej ako šesť mesiacov, zaobchádza, ako keby mala zostatkovú splatnosť menej ako šesť mesiacov, a s každou časťou, ktorá má splatnosť najskôr o šesť mesiacov, ale najneskôr do jedného roka, sa zaobchádza, ako keby mala zostatkovú splatnosť od šiestich mesiacov do najviac jedného roka.







Oddiel 2

Koeficienty požadovaného stabilného financovania

Článok 428r

Koeficient požadovaného stabilného financovania 0 %

1. Koeficient požadovaného stabilného financovania 0 % sa uplatňuje na tieto aktíva: a) nezaťažené aktíva, ktoré sú oprávnené ako vysokokvalitné likvidné aktíva úrovne 1 podľa delegovaného aktu uvedeného v článku 460 ods. 1, s výnimkou krytých dlhopisov mimoriadne vysokej kvality uvedených v predmetnom delegovanom akte, bez ohľadu na to, či sú v súlade s prevádzkovými požiadavkami stanovenými v predmetnom delegovanom akte; b) nezaťažené podiely na majetku v PKI, ktoré sú oprávnené na zrážku 0 % pre výpočet ukazovateľa krytia likvidity podľa delegovaného aktu uvedeného v článku 460 ods. 1, bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity stanovenými v predmetnom delegovanom akte; c) všetky rezervy držané inštitúciou v ECB alebo v centrálnej banke členského štátu alebo v centrálnej banke tretej krajiny vrátane požadovaných rezerv a prebytočných rezerv; d) všetky pohľadávky voči ECB, centrálnej banke členského štátu alebo centrálnej banke tretej krajiny, ktoré majú zostatkovú splatnosťou menej ako šesť mesiacov; e) pohľadávky so zúčtovaním v deň uzavretia obchodu vyplývajúce z predaja finančných nástrojov, cudzích mien alebo komodít, u ktorých sa očakáva, že sa vyrovnajú v rámci štandardného cyklu vyrovnania alebo v období, ktoré je obvyklé pre príslušnú výmenu alebo typ transakcie, alebo ktoré neboli vyrovnané, avšak ich vyrovnanie sa napriek tomu očakáva; f) aktíva, ktoré sú kategorizované ako vzájomne závislé so záväzkami v súlade s článkom 428f; g) peniaze z transakcií financovania prostredníctvom cenných papierov s finančnými klientmi, ak tieto transakcie majú zostatkovú splatnosť menej ako šesť mesiacov, ak sú tieto peniaze zabezpečené kolaterálom vo forme aktív, ktoré sa kvalifikujú ako aktíva úrovne 1 podľa delegovaného aktu uvedeného v článku 460 ods. 1, s výnimkou krytých dlhopisov mimoriadne vysokej kvality uvedených v predmetnom delegovanom akte, a ak by inštitúcia mala právny nárok a prevádzkovú možnosť tieto aktíva opätovne použiť počas trvania transakcie.

Inštitúcie zohľadňujú peniaze uvedené v prvom pododseku písm. g) tohto odseku na čistom základe, ak sa uplatňuje článok 428e.

2. Odchylne od odseku 1 písm. c) sa príslušné orgány môžu so súhlasom príslušnej centrálnej banky rozhodnúť uplatniť vyšší koeficient požadovaného stabilného financovania na požadované rezervy, zohľadňujúc najmä rozsah existujúcich požiadaviek na rezervy v jednoročnom horizonte, a teda vyžadovať súvisiace stabilné financovanie.

V prípade dcérskych spoločností s ústredím v tretej krajine, ak sa na požadované rezervy v centrálnej banke uplatňuje vyšší koeficient požadovaného stabilného financovania podľa požiadavky na čisté stabilné financovanie stanovenej vo vnútroštátnom práve danej tretej krajiny, tento vyšší koeficient požadovaného stabilného financovania sa zohľadní na účely konsolidácie.

Článok 428s

Koeficient požadovaného stabilného financovania 5 %

1. Koeficient požadovaného stabilného financovania 5 % sa uplatňuje na tieto aktíva a podsúvahové položky: a) nezaťažené podiely na majetku v PKI, ktoré sú oprávnené na zrážku 5 % pre výpočet ukazovateľa krytia likvidity v súlade s delegovaným aktom uvedeným v článku 460 ods. 1, bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte; b) peniaze z transakcií financovania prostredníctvom cenných papierov s finančnými klientmi, ak uvedené transakcie majú zostatkovú splatnosť menej ako šesť mesiacov, okrem tých, ktorí sa uvádzajú v článku 428r ods. 1 písm. g); c) nevyčerpaná časť záväzných kreditných facilít a záväzných facilít likvidity podľa delegovaného aktu uvedeného v článku 460 ods. 1; d) produkty súvisiace s podsúvahovým obchodným financovaním, ako sa uvádzajú v prílohe I, so zostatkovou splatnosťou menej ako šesť mesiacov.

Inštitúcie zohľadňujú peniaze uvedené v prvom pododseku písm. b) tohto odseku na čistom základe, ak sa uplatňuje článok 428e.

2. V prípade všetkých súborov vzájomného započítavania zmlúv o derivátoch inštitúcie uplatňujú koeficient požadovaného stabilného financovania 5 % na absolútnu reálnu hodnotu týchto súborov vzájomného započítavania zmlúv o derivátoch vrátane prípadného poskytnutého kolaterálu, ak tieto súbory vzájomného započítavania majú zápornú reálnu hodnotu. Na účely tohto odseku inštitúcie určujú reálnu hodnotu vrátane prípadného poskytnutého kolaterálu alebo zúčtovania platieb a príjmov týkajúcich sa zmien trhového ocenenia takýchto zmlúv.

Článok 428t

Koeficient požadovaného stabilného financovania 7 %

Na nezaťažené aktíva, ktoré sú oprávnené ako kryté dlhopisy mimoriadne vysokej kvality úrovne 1 v súlade delegovaným aktom uvedeným v článku 460 ods. 1, sa uplatňuje koeficient požadovaného stabilného financovania 7 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428u

Koeficient požadovaného stabilného financovania 7,5 %

Na produkty súvisiace s podsúvahovým obchodným financovaním, ako sa uvádzajú v prílohe I, so zostatkovou splatnosťou aspoň šesť mesiacov, ale menej ako jeden rok sa uplatňuje koeficient požadovaného stabilného financovania 7,5 %.

Článok 428v

Koeficient požadovaného stabilného financovania 10 %

Koeficient požadovaného stabilného financovania 10 % sa uplatňuje na tieto aktíva a podsúvahové položky:

a) peniaze z transakcií s finančnými klientmi, ktoré majú zostatkovú splatnosť menej ako šesť mesiacov, okrem tých, ktorí sa uvádzajú v článku 428r ods. 1 písm. g) a v článku 428s ods. 1 písm. b);

b) produkty súvisiace so súvahovým obchodným financovaním so zostatkovou splatnosťou menej ako šesť mesiacov;

c) produkty súvisiace s podsúvahovým obchodným financovaním, ako sa uvádzajú v prílohe I, so zostatkovou splatnosťou jeden rok alebo viac.

Článok 428w

Koeficient požadovaného stabilného financovania 12 %

Na nezaťažené podiely na majetku v PKI, ktoré sú oprávnené na zrážku 12 % pre výpočet ukazovateľa krytia likvidity v súlade s delegovaným aktom uvedeným v článku 460 ods. 1, sa uplatňuje koeficient požadovaného stabilného financovania 12 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428x

Koeficient požadovaného stabilného financovania 15 %

Na nezaťažené aktíva, ktoré sú oprávnené ako aktíva úrovne 2A v súlade s delegovaným aktom uvedeným v článku 460 ods. 1, sa uplatňuje koeficient požadovaného stabilného financovania 15 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428y

Koeficient požadovaného stabilného financovania 20 %

Na nezaťažené podiely na majetku v PKI, ktoré sú oprávnené na zrážku 20 % pre výpočet ukazovateľa krytia likvidity v súlade s delegovaným aktom uvedeným v článku 460 ods. 1, sa uplatňuje koeficient požadovaného stabilného financovania 20 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428z

Koeficient požadovaného stabilného financovania 25 %

Na nezaťažené sekuritizácie úrovne 2B v súlade delegovaným aktom uvedeným v článku 460 ods. 1 sa uplatňuje koeficient požadovaného stabilného financovania 25 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428aa

Koeficient požadovaného stabilného financovania 30 %

Koeficient požadovaného stabilného financovania 30 % sa uplatňuje na tieto aktíva:

a) nezaťažené vysokokvalitné kryté dlhopisy v súlade s delegovaným aktom uvedeným v článku 460 ods. 1 bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte;

b) nezaťažené podiely na majetku v PKI, ktoré sú oprávnené na zrážku 30 % pre výpočet ukazovateľa krytia likvidity v súlade s delegovaným aktom uvedeným v článku 460 ods. 1, bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428ab

Koeficient požadovaného stabilného financovania 35 %

Koeficient požadovaného stabilného financovania 35 % sa uplatňuje na tieto aktíva:

a) nezaťažené sekuritizácie úrovne 2B v súlade s delegovaným aktom uvedeným v článku 460 ods. 1 bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte;

b) nezaťažené podiely na majetku v PKI, ktoré sú oprávnené na zrážku 35 % pre výpočet ukazovateľa krytia likvidity podľa delegovaného aktu uvedeného v článku 460 ods. 1, bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428ac

Koeficient požadovaného stabilného financovania 40 %

Na nezaťažené podiely na majetku v PKI, ktoré sú oprávnené na zrážku 40 % pre výpočet ukazovateľa krytia likvidity podľa delegovaného aktu uvedeného v článku 460 ods. 1, sa uplatňuje koeficient požadovaného stabilného financovania 40 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428ad

Koeficient požadovaného stabilného financovania 50 %

Koeficient požadovaného stabilného financovania 50 % sa uplatňuje na tieto aktíva:

a) nezaťažené aktíva, ktoré sú oprávnené ako aktíva úrovne 2B v súlade s delegovaným aktom uvedeným v článku 460 ods. 1, okrem sekuritizácií úrovne 2B a vysokokvalitných krytých dlhopisov v súlade s predmetným delegovaným aktom, bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte;

b) vklady držané inštitúciou v inej finančnej inštitúcii, ktoré spĺňajú kritériá pre prevádzkové vklady, ako sa stanovujú v delegovanom akte uvedenom v článku 460 ods. 1;

c) peniaze so zostatkovou splatnosťou menej ako jeden rok z transakcií s: i) ústrednou vládou členského štátu alebo tretej krajiny; ii) regionálnymi vládami alebo miestnymi orgánmi v členskom štáte alebo v tretej krajine; iii) subjektmi verejného sektora členského štátu alebo tretej krajiny; iv) multilaterálnymi rozvojovými bankami uvedenými v článku 117 ods. 2 a medzinárodnými organizáciami uvedenými v článku 118; v) nefinančnými podnikateľskými subjektmi, retailovými klientmi a MSP; vi) úverovými združeniami povolenými príslušným orgánom, osobnými investičnými spoločnosťami a klientmi, ktorí sú sprostredkovateľmi vkladov, ak sa na tieto aktíva nevzťahuje písmeno b) tohto odseku;

d) peniaze so zostatkovou splatnosťou aspoň šesť mesiacov, ale menej ako jeden rok z transakcií s: i) Európskou centrálnou bankou alebo centrálnou bankou členského štátu; ii) centrálnou bankou tretej krajiny; iii) finančnými klientmi;

e) produkty súvisiace so súvahovým obchodným financovaním so zostatkovou splatnosťou aspoň šesť mesiacov, ale menej ako jeden rok;

f) aktíva zaťažené počas zostatkovej splatnosti aspoň šesť mesiacov, ale menej ako jeden rok, s výnimkou prípadov, keď by týmto aktívam bol priradený vyšší koeficient požadovaného stabilného financovania v súlade s článkami 428ae až 428ah, ak by boli držané nezaťažené, pričom v takom prípade sa uplatní vyšší koeficient požadovaného stabilného financovania, ktorý by sa na uvedené aktíva uplatnil, ak by boli držané nezaťažené;

g) akékoľvek iné aktíva so zostatkovou splatnosťou menej ako jeden rok, ak nie je v článkoch 428r až 428ac stanovené inak.

Článok 428ae

Koeficient požadovaného stabilného financovania 55 %

Na nezaťažené podiely na majetku v PKI, ktoré sú oprávnené na zrážku 55 % pre výpočet ukazovateľa krytia likvidity v súlade s delegovaným aktom uvedeným v článku 460 ods. 1, sa uplatňuje koeficient požadovaného stabilného financovania 55 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428af

Koeficient požadovaného stabilného financovania 65 %

Koeficient požadovaného stabilného financovania 65 % sa uplatňuje na tieto aktíva:

a) nezaťažené úvery zabezpečené hypotékami na nehnuteľný majetok určený na bývanie alebo nezaťažené úvery na nehnuteľný majetok určený na bývanie plne zaručené oprávneným poskytovateľom zabezpečenia podľa článku 129 ods. 1 písm. e) so zostatkovou splatnosťou jeden rok alebo viac za predpokladu, že týmto úverom je v súlade s treťou časťou hlavou II kapitolou 2 priradená riziková váha 35 % alebo menej;

b) nezaťažené úvery so zostatkovou splatnosťou jeden rok alebo viac s výnimkou úverov pre finančných klientov a úverov uvedených v článkoch 428r až 428ad, za predpokladu, že týmto úverom je v súlade s treťou časťou hlavou II kapitolou 2 priradená riziková váha 35 % alebo menej.

Článok 428ag

Koeficient požadovaného stabilného financovania 85 %

Koeficient požadovaného stabilného financovania 85 % sa uplatňuje na tieto aktíva a podsúvahové položky:

a) akékoľvek aktíva a podsúvahové položky vrátane hotovosti, poskytnuté ako počiatočná marža pre zmluvy o derivátoch, ak týmto aktívam nebol priradený vyšší koeficient požadovaného stabilného financovania v súlade s článkom 428ah, ak sú držané nezaťažené, pričom v takom prípade sa uplatňuje vyšší koeficient požadovaného stabilného financovania, ktorý by sa na uvedené aktíva uplatnil, ak by boli držané nezaťažené;

b) akékoľvek aktíva a podsúvahové položky, vrátane hotovosti, poskytnuté ako príspevok do fondu pre prípad zlyhania centrálnej protistrany, ak by im nebol priradený vyšší koeficient požadovaného stabilného financovania v súlade s článkom 428ah, ak sú držané nezaťažené, pričom v takom prípade sa uplatňuje vyšší koeficient požadovaného stabilného financovania, ktorý sa má uplatniť na nezaťažené aktívum;

c) nezaťažené úvery so zostatkovou splatnosťou jeden rok alebo viac s výnimkou úverov pre finančných klientov a úverov uvedených v článkoch 428r až 428af, ktoré nie sú po splatnosti viac ako 90 dní a ktorým je v súlade s treťou časťou hlavou II kapitolou 2 priradená riziková váha vyššia ako 35 %;

d) produkty súvisiace so súvahovým obchodným financovaním so zostatkovou splatnosťou jeden rok alebo viac;

e) nezaťažené cenné papiere so zostatkovou splatnosťou jeden rok alebo viac, ktoré nie sú v stave zlyhania v súlade s článkom 178 a ktoré nie sú oprávnené ako likvidné aktíva v súlade s delegovaným aktom uvedeným v článku 460 ods. 1;

f) nezaťažené akcie obchodované na burze, ktoré nie sú oprávnené ako aktíva úrovne 2B v súlade s delegovaným aktom uvedeným v článku 460 ods. 1;

g) fyzicky obchodované komodity vrátane zlata, avšak s výnimkou komoditných derivátov;

h) aktíva zaťažené zostatkovou splatnosťou jeden rok alebo viac v krycej skupine financovanej krytými dlhopismi podľa článku 52 ods. 4 smernice 2009/65/ES alebo krytými dlhopismi, ktoré spĺňajú požiadavky na prípustnosť pre zaobchádzanie stanovené v článku 129 ods. 4 alebo 5 tohto nariadenia.

Článok 428ah

Koeficient požadovaného stabilného financovania 100 %

1. Koeficient požadovaného stabilného financovania 100 % sa uplatňuje na tieto aktíva: a) pokiaľ nie je v tejto kapitole stanovené inak, akékoľvek aktíva zaťažené počas zostatkovej splatnosti jeden rok alebo viac; b) akékoľvek iné aktíva než aktíva uvedené v článkoch 428r až 428ag vrátane úverov pre finančných klientov so zostatkovou zmluvnou splatnosťou jeden rok alebo viac, nesplácaných expozícií, položiek odpočítaných z vlastných zdrojov, fixných aktív, akcií obchodovaných mimo burzy, ponechaných úrokov, poistných aktív, zlyhaných cenných papierov.

2. Inštitúcie uplatňujú koeficient požadovaného stabilného financovania 100 % na rozdiel – ak je kladný – medzi súčtom reálnych hodnôt vo všetkých súboroch vzájomného započítavania s kladnou reálnou hodnotou a súčtom reálnych hodnôt vo všetkých súboroch vzájomného započítavania so zápornou reálnou hodnotou vypočítaný v súlade s článkom 428d.

Na výpočet uvedený v prvom pododseku sa uplatňujú tieto pravidlá:

a) variačná marža prijatá inštitúciami od ich protistrán sa odpočíta od reálnej hodnoty súboru vzájomného započítavania s kladnou reálnou hodnotou, ak sa kolaterál prijatý ako variačná marža kvalifikuje ako aktívum úrovne 1 v súlade s delegovaným aktom uvedeným v článku 460 ods. 1, s výnimkou krytých dlhopisov mimoriadne vysokej kvality uvedených v predmetnom delegovanom akte, a ak inštitúcie majú právny nárok a prevádzkovú možnosť daný kolaterál opätovne použiť;

b) všetky variačné marže poskytnuté inštitúciami svojim protistranám sa odpočítajú od reálnej hodnoty súboru vzájomného započítavania so zápornou reálnou hodnotou.







KAPITOLA 5

Výnimka pre malé a menej zložité inštitúcie

Článok 428ai

Výnimka pre malé a menej zložité inštitúcie

Odchylne od kapitol 3 a 4 sa môžu malé a menej zložité inštitúcie s predchádzajúcim súhlasom ich príslušného orgánu rozhodnúť, že vypočítajú ukazovateľ medzi dostupným stabilným financovaním inštitúcie, ako sa uvádza v kapitole 6, a požadovaným stabilným financovaním inštitúcie, ako sa uvádza v kapitole 7, pričom tento ukazovateľ vyjadria v percentách.

Príslušný orgán môže od malých a menej zložitých inštitúcií požadovať, aby splnili požiadavku na čisté stabilné financovanie na základe dostupného stabilného financovania inštitúcie, ako sa uvádza v kapitole 3, a požadovaného stabilného financovania, ako sa uvádza v kapitole 4, ak sa domnieva, že zjednodušená metodika nie je vhodná na zachytenie rizika financovania danej inštitúcie.







KAPITOLA 6

Dostupné stabilné financovanie pre zjednodušený výpočet ukazovateľa čistého stabilného financovania







Oddiel 1

Všeobecné ustanovenia

Článok 428aj

Zjednodušený výpočet sumy dostupného stabilného financovania

1. Ak nie je v tejto kapitole stanovené inak, suma dostupného stabilného financovania sa vypočíta vynásobením účtovnej hodnoty rôznych kategórií alebo typov záväzkov a vlastných zdrojov koeficientmi dostupného stabilného financovania, ktoré sa majú uplatňovať podľa oddielu 2. Celková suma dostupného stabilného financovania je súčtom vážených súm záväzkov a vlastných zdrojov.

2. S dlhopismi a ostatnými dlhovými cennými papiermi, ktoré emitovala inštitúcia a ktoré sa predávajú výlučne na retailovom trhu a držia na retailovom účte, sa môže zaobchádzať tak, ako keby patrili do príslušnej kategórie retailových vkladov. Zavedú sa obmedzenia, aby tieto nástroje nemohli kupovať a mať v držbe iné strany než retailoví klienti.

Článok 428ak

Zostatková splatnosť záväzku alebo vlastných zdrojov

1. Ak nie je v tejto kapitole stanovené inak, inštitúcie zohľadňujú zostatkovú zmluvnú splatnosť svojich záväzkov a vlastných zdrojov na určenie koeficientov dostupného stabilného financovania, ktoré sa majú uplatňovať podľa oddielu 2.

2. Pri určovaní zostatkovej splatnosti záväzku alebo vlastných zdrojov inštitúcie zohľadňujú existujúce opcie. Robia tak na základe predpokladu, že protistrana uplatní kúpne opcie k najskoršiemu možnému dátumu. Inštitúcia a príslušné orgány zohľadňujú v prípade opcií uplatniteľných podľa vlastného uváženia inštitúcie reputačné faktory, ktoré môžu obmedziť možnosť inštitúcie neuplatniť opciu, a to najmä očakávania trhu, že inštitúcie by mali splatiť určité záväzky pred ich splatnosťou.

3. Inštitúcie zaobchádzajú s vkladmi s pevnou výpovednou lehotou podľa ich výpovednej lehoty a s termínovanými vkladmi podľa ich zostatkovej splatnosti. Odchylne od odseku 2 tohto článku inštitúcie s cieľom určiť zostatkovú splatnosť termínovaných retailových vkladov nezohľadňujú možnosti predčasného výberu, ak je vkladateľ povinný uhradiť sankciu za predčasné výbery, ktoré sa uskutočnia do jedného roka, pričom takáto sankcia sa stanovuje v delegovanom akte uvedenom v článku 460 ods. 1.

4. S cieľom určiť koeficienty dostupného stabilného financovania, ktoré sa majú uplatňovať podľa oddielu 2, v prípade záväzkov so zostatkovou zmluvnou splatnosťou jeden rok alebo viac, sa s akoukoľvek časťou, ktorej splatnosť nastane za menej ako šesť mesiacov zaobchádza tak, ako by mala zostatkovú splatnosť menej ako šesť mesiacov, a s akoukoľvek časťou, ktorej splatnosť nastane najskôr o šesť mesiacov, ale najneskôr do jedného roka, tak, ako by mala zostatkovú splatnosť šesť mesiacov až jeden rok.







Oddiel 2

Koeficienty dostupného stabilného financovania

Článok 428al

Koeficient dostupného stabilného financovania 0 %

1. Ak nie je v tomto oddiele stanovené inak, na všetky záväzky bez stanovenej splatnosti vrátane krátkych pozícií a pozícií s otvorenou splatnosťou sa uplatňuje koeficient dostupného stabilného financovania 0 % s výnimkou týchto prípadov: a) odložené daňové záväzky, s ktorými sa zaobchádza v súlade s najbližším možným dátumom, ku ktorému by takéto záväzky mohli byť realizované; b) menšinové účasti, s ktorými sa zaobchádza v súlade s termínom príslušného nástroja.

2. Na odložené daňové záväzky a menšinové účasti, ako sú uvedené v odseku 1, sa uplatňuje jeden z týchto koeficientov: a) 0 %, ak efektívna zostatková splatnosť odloženého daňového záväzku alebo menšinovej účasti je kratšia ako jeden rok; b) 100 %, ak efektívna zostatková splatnosť odloženého daňového záväzku alebo menšinovej účasti je jeden rok alebo viac.

▼C3

3. Koeficient dostupného stabilného financovania 0 % sa uplatňuje na tieto záväzky a kapitálové položky alebo nástroje: ▼B a) záväzky so zúčtovaním v deň uzavretia obchodu vyplývajúce z nákupu finančných nástrojov, cudzích mien a komodít, u ktorých sa očakáva, že sa vyrovnajú v rámci štandardného cyklu vyrovnania alebo v období, ktoré je obvyklé pre príslušnú výmenu alebo typ transakcie, alebo ktoré neboli vyrovnané, avšak ich vyrovnanie sa napriek tomu očakáva; b) záväzky, ktoré sú kategorizované ako vzájomne závislé s aktívami v súlade s článkom 428f; c) záväzky so zostatkovou splatnosťou kratšou ako jeden rok, ktoré poskytujú: i) ECB alebo centrálna banka členského štátu; ii) centrálna banka tretej krajiny; iii) finanční klienti; d) akékoľvek iné záväzky a kapitálové položky alebo nástroje neuvedené v tomto článku a článkoch 428am až 428ap.

4. Inštitúcie uplatňujú koeficient dostupného stabilného financovania 0 % na absolútnu hodnotu rozdielu – ak je záporný – medzi súčtom reálnych hodnôt vo všetkých súboroch vzájomného započítavania s kladnou reálnou hodnotou a súčtom reálnych hodnôt vo všetkých súboroch vzájomného započítavania so zápornou reálnou hodnotou podľa výpočtu v súlade s článkom 428d.

Na výpočet uvedený v prvom pododseku sa uplatňujú tieto pravidlá:

a) variačná marža prijatá inštitúciami od ich protistrán sa odpočíta od reálnej hodnoty súboru vzájomného započítavania s kladnou reálnou hodnotou, ak sa kolaterál prijatý ako variačná marža kvalifikuje ako aktívum úrovne 1 v súlade s delegovaným aktom uvedeným v článku 460 ods. 1, svýnimkou krytých dlhopisov mimoriadne vysokej kvality uvedených v predmetnom delegovanom akte, aak inštitúcie majú právny nárok a prevádzkovú možnosť daný kolaterál opätovne použiť;

b) všetky variačné marže poskytnuté inštitúciami svojim protistranám sa odpočítajú od reálnej hodnoty súboru vzájomného započítavania so zápornou reálnou hodnotou.

Článok 428am

Koeficient dostupného stabilného financovania 50 %

▼C3

Koeficient dostupného stabilného financovania 50 % sa uplatňuje na tieto záväzky a kapitálové položky alebo nástroje:

▼B

a) prijaté vklady, ktoré spĺňajú kritériá pre prevádzkové vklady stanovené v delegovanom akte uvedenom v článku 460 ods. 1;

▼C3

b) záväzky a kapitálové položky alebo nástroje so zostatkovou splatnosťou kratšou ako jeden rok, ktoré poskytujú: ▼B i) ústredná vláda členského štátu alebo tretej krajiny; ii) regionálne vlády alebo miestne orgány v členskom štáte alebo v tretej krajine; iii) subjekty verejného sektora členského štátu alebo tretej krajiny; iv) multilaterálne rozvojové banky uvedené v článku 117 ods. 2 a medzinárodné organizácie uvedené v článku 118; v) nefinanční podnikoví klienti; vi) úverové združenia povolené príslušným orgánom, osobné investičné spoločnosti a klienti, ktorí sú sprostredkovateľmi vkladov s výnimkou prijatých vkladov, ktoré spĺňajú kritériá pre prevádzkové vklady stanovené v delegovanom akte uvedenom v článku 460 ods. 1.

Článok 428an

Koeficient dostupného stabilného financovania 90 %

Na retailové netermínované vklady, retailové vklady s pevnou výpovednou lehotou menej ako jeden rok a retailové termínované vklady so zostatkovou splatnosťou menej ako jeden rok, ktoré spĺňajú príslušné kritériá vzťahujúce sa na iné retailové vklady, ako sa uvádzajú v delegovanom akte uvedenom v článku 460 ods. 1, sa uplatňuje koeficient dostupného stabilného financovania 90 %.

Článok 428ao

Koeficient dostupného stabilného financovania 95 %

Na retailové netermínované vklady, retailové vklady s pevnou výpovednou lehotou menej ako jeden rok a retailové termínované vklady so zostatkovou splatnosťou menej ako jeden rok, ktoré spĺňajú príslušné kritériá vzťahujúce sa na stabilné retailové vklady, ako sa uvádzajú v delegovanom akte uvedenom v článku 460 ods. 1, sa uplatňuje koeficient dostupného stabilného financovania 95 %.

Článok 428ap

Koeficient dostupného stabilného financovania 100 %

Koeficient dostupného stabilného financovania 100 % sa uplatňuje na tieto záväzky, kapitálové položky a nástroje:

a) položky vlastného kapitálu Tier 1 inštitúcie pred úpravami požadovanými podľa článkov 32 až 35, odpočtami podľa článku 36 a uplatnením výnimiek a alternatív stanovených v článkoch 48, 49 a 79;

b) položky dodatočného kapitálu Tier 1 inštitúcie pred odpočtom položiek uvedeným v článku 56 a pred uplatnením článku 79, s výnimkou akýchkoľvek nástrojov s explicitnými alebo vloženými opciami, ktoré by v prípade uplatnenia znížili efektívnu zostatkovú splatnosť na menej ako jeden rok;

c) položky kapitálu Tier 2 inštitúcie pred odpočtami uvedenými v článku 66 a pred uplatnením článku 79, ktoré majú zostatkovú splatnosť jeden rok alebo viac, s výnimkou akýchkoľvek nástrojov s explicitnými alebo vloženými opciami, ktoré by v prípade uplatnenia znížili efektívnu zostatkovú splatnosť na menej ako jeden rok;

d) všetky ostatné kapitálové nástroje inštitúcie so zostatkovou splatnosťou jeden rok alebo viac, s výnimkou akýchkoľvek nástrojov s explicitnými alebo vloženými opciami, ktoré by v prípade uplatnenia znížili efektívnu zostatkovú splatnosť na menej ako jeden rok;

e) akékoľvek iné zabezpečené a nezabezpečené výpožičky a záväzky so zostatkovou splatnosťou jeden rok alebo viac, vrátane termínovaných vkladov, ak nie je v článkoch 428al až 428ao stanovené inak.







KAPITOLA 7

Požadované stabilné financovanie pre zjednodušený výpočet ukazovateľa čistého stabilného financovania







Oddiel 1

Všeobecné ustanovenia

Článok 428aq

Zjednodušený výpočet sumy požadovaného stabilného financovania

1. Ak nie je v tejto kapitole stanovené inak, suma požadovaného stabilného financovania pre malé a menej zložité inštitúcie sa vypočíta vynásobením účtovnej hodnoty rôznych kategórií alebo typov aktív a podsúvahových položiek koeficientmi požadovaného stabilného financovania, ktoré sa majú uplatňovať podľa oddielu 2. Celková suma požadovaného stabilného financovania predstavuje súčet vážených súm aktív a podsúvahových položiek.

2. Aktíva, ktoré si inštitúcie vypožičali, vrátane transakcií financovania prostredníctvom cenných papierov, ktoré sú účtované v ich súvahe a ktorých nie sú konečnými vlastníkmi, sú z výpočtu sumy požadovaného stabilného financovania vylúčené.

Na aktíva, ktoré si inštitúcie vypožičali, vrátane transakcií financovania prostredníctvom cenných papierov, ktoré nie sú účtované v ich súvahe, ale ktorých sú konečnými vlastníkmi, sa uplatňujú koeficienty požadovaného stabilného financovania, ktoré sa majú uplatňovať podľa oddielu 2.

3. Aktíva, ktoré inštitúcie požičali, vrátane transakcií financovania prostredníctvom cenných papierov a ktorých konečnými vlastníkmi zostávajú, a to aj v prípade, že tieto aktíva nezostávajú v ich súvahe, sa na účely tejto kapitoly považujú za zaťažené aktíva a uplatňujú sa na ne koeficienty požadovaného stabilného financovania, ktoré sa majú uplatňovať podľa oddielu 2. V opačnom prípade sú takéto aktíva z výpočtu sumy požadovaného stabilného financovania vylúčené.

4. Zaťaženým aktívam so zostatkovou splatnosťou šesť mesiacov alebo viac sa priradí buď koeficient požadovaného stabilného financovania, ktorý by sa mal uplatniť podľa oddielu 2 na dotknuté aktíva, ak by boli držané ako nezaťažené, alebo koeficient požadovaného stabilného financovania, ktorý by sa inak uplatňoval na tieto zaťažené aktíva, podľa toho, ktorý z týchto dvoch koeficientov je vyšší. To isté platí, ak je zostatková splatnosť zaťažených aktív kratšia ako zostatková splatnosť transakcie, ktorá je zdrojom zaťaženia.

Na aktíva, ktorým zostáva obdobie zaťaženia kratšie ako šesť mesiacov, sa uplatňujú koeficienty požadovaného stabilného financovania, ktoré sa majú uplatňovať podľa oddielu 2 na rovnaké aktíva, ak by sa držali nezaťažené.

5. Ak inštitúcia opätovne použije alebo opätovne založí aktívum, ktoré bolo vypožičané, vrátane transakcií financovania prostredníctvom cenných papierov, a ktoré je zohľadnené v podsúvahe, s transakciou, na základe ktorej bolo toto aktívum vypožičané, sa zaobchádza ako so zaťaženou, a to v rozsahu, v akom táto transakcia nemôže dosiahnuť splatnosť bez toho, aby inštitúcia vrátila vypožičané aktívum.

6. Za nezaťažené sa považujú tieto aktíva: a) aktíva zahrnuté v skupine, ktoré sú k dispozícii na okamžité použitie ako kolaterál na získanie dodatočného financovania na základe záväzných alebo – v prípade, že je skupina prevádzkovaná centrálnou bankou – nezáväzných, ale ešte nefinancovaných úverových liniek, ktoré sú inštitúcii k dispozícii, vrátane aktív umiestnených úverovou inštitúciou v ústrednej inštitúcii v rámci siete družstevných spoločností alebo schémy inštitucionálneho zabezpečenia; b) aktíva, ktoré inštitúcia prijala ako kolaterál na účely zmierňovania kreditného rizika v rámci zabezpečených pôžičiek, transakcií zabezpečeného financovania alebo transakcií s výmenou kolaterálu a ktoré inštitúcia môže scudziť; c) aktíva spojené s emisiou krytých dlhopisov ako nepovinné nadmerné zabezpečenie kolaterálom.

Na účely prvého pododseku písm. a) tohto odseku inštitúcie predpokladajú, že aktíva v skupine sú zaťažené v poradí narastajúcej likvidity na základe klasifikácie likvidity v súlade s delegovaným aktom uvedeným v článku 460 ods. 1, pričom sa začína aktívami, ktoré nie sú oprávnené na to, aby boli zahrnuté do vankúša likvidity.

7. V prípade neštandardných, dočasných operácií vykonávaných ECB alebo centrálnou bankou členského štátu alebo centrálnou bankou tretej krajiny na účely splnenia svojho mandátu v období finančného stresu na celom trhu alebo v prípade mimoriadnych makroekonomických okolností môžu dostať znížený koeficient požadovaného stabilného financovania tieto aktíva: a) zaťažené aktíva pre operácie uvedené v tomto pododseku, a to odchylne od článku 428aw a článku 428az ods. 1 písm. a); b) peniaze z operácií uvedených v tomto pododseku, a to odchylne od článku 428aw a článku 428ay písm. b).

Príslušné orgány určia so súhlasom centrálnej banky, ktorá je protistranou transakcie, koeficient požadovaného stabilného financovania, ktorý sa má uplatňovať na aktíva uvedené v prvom pododseku písm. a) a b). V prípade zaťažených aktív uvedených v prvom pododseku písm. a) nesmie byť koeficient požadovaného stabilného financovania, ktorý sa má uplatniť, nižší než koeficient požadovaného stabilného financovania, ktorý by sa podľa oddielu 2 na uvedené aktíva uplatnil, ak by boli držané nezaťažené.

Pri uplatňovaní zníženého koeficientu požadovaného stabilného financovania v súlade s druhým pododsekom príslušné orgány pozorne monitorujú vplyv tohto zníženého koeficientu na pozície stabilného financovania inštitúcií a v prípade potreby prijímajú primerané opatrenia v oblasti dohľadu.

8. Inštitúcie vylúčia aktíva spojené s kolaterálom uznaným za variačnú maržu poskytnutú v súlade s článkom 428k ods. 4 písm. b) a článkom 428ah ods. 2 alebo za poskytnutú počiatočnú maržu alebo za príspevok do fondu pre prípad zlyhania centrálnej protistrany v súlade s článkom 428ag písm. a) a b) z iných častí výpočtu sumy požadovaného stabilného financovania v súlade s touto kapitolou, aby sa zabránilo dvojitému započítaniu.

9. Inštitúcie zahrnú do výpočtu sumy požadovaného stabilného financovania finančné nástroje, cudzie meny a komodity, pre ktoré bol vykonaný príkaz na nákup. Z výpočtu sumy požadovaného stabilného financovania vylúčia finančné nástroje, cudzie meny a komodity, pre ktoré bol vykonaný príkaz na predaj, za predpokladu, že tieto transakcie nie sú zohľadnené ako deriváty alebo zabezpečené transakcie financovania v súvahe inštitúcií a že sa tieto transakcie majú zohľadniť v súvahe inštitúcií po vyrovnaní.

10. Príslušné orgány môžu určiť koeficienty požadovaného stabilného financovania, ktoré sa majú uplatniť na podsúvahové expozície, ktoré nie sú uvedené v tejto kapitole, s cieľom zabezpečiť, aby inštitúcie držali príslušnú sumu dostupného stabilného financovania pre časť uvedených expozícií, pri ktorých sa očakáva potreba financovania v jednoročnom horizonte ukazovateľa čistého stabilného financovania. Na určenie týchto koeficientov príslušné orgány zohľadnia najmä podstatné poškodenie povesti inštitúcie, ku ktorému by mohlo dôjsť v dôsledku neposkytnutia tohto financovania.

Príslušné orgány podávajú EBA aspoň raz ročne správu o druhoch podsúvahových expozícií, pre ktoré určili koeficienty požadovaného stabilného financovania. Do tejto správy zahrnú vysvetlenie metodiky použitej na určenie týchto koeficientov.

Článok 428ar

Zostatková splatnosť aktíva

1. Ak nie je v tejto kapitole stanovené inak, inštitúcie pri určovaní koeficientov požadovaného stabilného financovania, ktoré sa majú uplatňovať na ich aktíva a podsúvahové položky podľa oddielu 2, zohľadňujú zostatkovú zmluvnú splatnosť svojich aktív a podsúvahových transakcií.

2. Inštitúcie zaobchádzajú s aktívami, ktoré boli oddelené v súlade s článkom 11 ods. 3 nariadenia (EÚ) č. 648/2012, v súlade s podkladovou expozíciou týchto aktív. Inštitúcie však na tieto aktíva uplatňujú vyššie koeficienty požadovaného stabilného financovania v závislosti od dĺžky trvania zaťaženia, ktoré určia príslušné orgány, ktoré zvážia, či je inštitúcia schopná s takýmito aktívami voľne disponovať alebo ich vymeniť, a zvážia aj dĺžku trvania záväzkov voči klientom inštitúcií, ktorých sa táto požiadavka na oddelenie týka.

3. Pri výpočte zostatkovej splatnosti aktíva inštitúcie zohľadňujú opcie na základe predpokladu, že emitent alebo protistrana uplatní každú opciu na predĺženie splatnosti aktíva. Inštitúcia a príslušné orgány zohľadňujú v prípade opcií, ktoré sú uplatniteľné podľa vlastného uváženia inštitúcie, reputačné faktory, ktoré môžu obmedziť schopnosť inštitúcie neuplatniť opciu, najmä očakávania trhov a klientov, že inštitúcia by mala predĺžiť splatnosť určitých aktív k dátumu ich splatnosti.

4. S cieľom určiť koeficienty požadovaného stabilného financovania, ktoré sa majú uplatňovať podľa oddielu 2, v prípade postupne splácaných úverov so zostatkovou zmluvnou splatnosťou jeden rok alebo viac s časťou, ktorej splatnosť nastane za menej ako šesť mesiacov, zaobchádza tak, akoby mala zostatkovú splatnosť menej ako šesť mesiacov, a s časťou, ktorej splatnosť nastane najskôr o šesť mesiacov, ale najneskôr do jedného roka, tak, akoby mala zostatkovú splatnosť šesť mesiacov až jeden rok.







Oddiel 2

Koeficienty požadovaného stabilného financovania

Článok 428as

Koeficient požadovaného stabilného financovania 0 %

1. Koeficient požadovaného stabilného financovania 0 % sa uplatňuje na tieto aktíva: a) nezaťažené aktíva, ktoré sú oprávnené ako vysokokvalitné likvidné aktíva úrovne 1 podľa delegovaného aktu uvedeného v článku 460 ods. 1 s výnimkou krytých dlhopisov mimoriadne vysokej kvality uvedených v predmetnom delegovanom akte a bez ohľadu na to, či sú v súlade s prevádzkovými požiadavkami stanovenými v predmetnom delegovanom akte; b) všetky rezervy držané inštitúciou v ECB alebo v centrálnej banke členského štátu alebo v centrálnej banke tretej krajiny vrátane požadovaných rezerv a prebytočných rezerv; c) všetky pohľadávky voči ECB, centrálnej banke členského štátu alebo centrálnej banke tretej krajiny, ktoré majú zostatkovú splatnosťou menej ako šesť mesiacov; d) aktíva, ktoré sú kategorizované ako vzájomne závislé so záväzkami v súlade s článkom 428f.

2. Odchylne od odseku 1 písm. b) sa príslušné orgány môžu so súhlasom príslušnej centrálnej banky rozhodnúť uplatniť vyšší koeficient požadovaného stabilného financovania na požadované rezervy, berúc do úvahy najmä rozsah existujúcich požiadaviek na rezervy v jednoročnom horizonte, a teda vyžadovať súvisiace stabilné financovanie.

V prípade dcérskych spoločností s ústredím v tretej krajine, kde sa na požadované rezervy v centrálnej banke podľa vnútroštátneho práva danej tretej krajiny, v ktorom sa stanovuje požiadavka na čisté stabilné financovanie, uplatňuje vyšší koeficient požadovaného stabilného financovania, sa tento vyšší koeficient požadovaného stabilného financovania zohľadní na účely konsolidácie.

Článok 428at

Koeficient požadovaného stabilného financovania 5 %

1. Na nevyčerpanú časť záväzných kreditných facilít a záväzných facilít likvidity podľa delegovaného aktu uvedeného v článku 460 ods. 1 sa uplatňuje koeficient požadovaného stabilného financovania 5 %.

2. V prípade všetkých súborov vzájomného započítavania zmlúv o derivátoch inštitúcie uplatňujú koeficient požadovaného stabilného financovania 5 % na absolútnu reálnu hodnotu týchto súborov vzájomného započítavania zmlúv o derivátoch vrátane prípadného poskytnutého kolaterálu, ak tieto súbory vzájomného započítavania majú zápornú reálnu hodnotu. Na účely tohto odseku inštitúcie určujú reálnu hodnotu vrátane prípadného poskytnutého kolaterálu alebo zúčtovania platieb a príjmov týkajúcich sa zmien trhového ocenenia takýchto zmlúv.

Článok 428au

Koeficient požadovaného stabilného financovania 10 %

Koeficient požadovaného stabilného financovania 10 % sa uplatňuje na tieto aktíva a podsúvahové položky:

a) nezaťažené aktíva, ktoré sú oprávnené ako kryté dlhopisy mimoriadne vysokej kvality úrovne 1 v súlade delegovaným aktom uvedeným v článku 460 ods. 1, bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte;

b) produkty súvisiace s podsúvahovým obchodným financovaním, ako sa uvádzajú v prílohe I.

Článok 428av

Koeficient požadovaného stabilného financovania 20 %

Na nezaťažené aktíva, ktoré sú oprávnené ako aktíva úrovne 2A v súlade delegovaným aktom uvedeným v článku 460 ods. 1, a na nezaťažené podiely na majetku v PKI v súlade s predmetným delegovaným aktom sa uplatňuje koeficient požadovaného stabilného financovania 20 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte.

Článok 428aw

Koeficient požadovaného stabilného financovania 50 %

Koeficient požadovaného stabilného financovania 50 % sa uplatňuje na tieto aktíva:

a) zabezpečené a nezabezpečené úvery so zostatkovou splatnosťou menej ako jeden rok a ak majú obdobie zaťaženia kratšie ako jeden rok;

b) akékoľvek iné aktíva so zostatkovou splatnosťou menej ako jeden rok, ak nie je v článkoch 428as až 428av stanovené inak;

c) aktíva zaťažené počas zostatkovej splatnosti aspoň šesť mesiacov, ale menej ako jeden rok, s výnimkou prípadov, keď by týmto aktívam bol priradený vyšší koeficient požadovaného stabilného financovania v súlade s článkami 428ax, 428ay a 428az, ak by boli držané nezaťažené, pričom v takom prípade sa uplatní vyšší koeficient požadovaného stabilného financovania, ktorý by sa na uvedené aktíva uplatnil, ak by boli držané nezaťažené.

Článok 428ax

Koeficient požadovaného stabilného financovania 55 %

Na aktíva, ktoré sú oprávnené ako aktíva úrovne 2B v súlade delegovaným aktom uvedeným v článku 460 ods. 1, a na podiely na majetku v PKI v súlade s predmetným delegovaným aktom sa uplatňuje koeficient požadovaného stabilného financovania 55 % bez ohľadu na to, či sú v súlade s prevádzkovými požiadavkami a s požiadavkami na zloženie vankúša likvidity, ako sa stanovujú v predmetnom delegovanom akte, pod podmienkou, že majú obdobie zaťaženia kratšie ako jeden rok.

Článok 428ay

Koeficient požadovaného stabilného financovania 85 %

Koeficient požadovaného stabilného financovania 85 % sa uplatňuje na tieto aktíva a podsúvahové položky:

a) akékoľvek aktíva a podsúvahové položky vrátane hotovosti, poskytnuté ako počiatočná marža pre zmluvy o derivátoch alebo ako príspevok do fondu centrálnej protistrany pre prípad zlyhania, ak týmto aktívam nebol priradený vyšší koeficient požadovaného stabilného financovania v súlade s článkom 428az, ak sú držané nezaťažené, pričom v takom prípade sa uplatňuje vyšší koeficient požadovaného stabilného financovania, ktorý by sa na uvedené aktíva uplatnil, ak by boli držané nezaťažené;

b) nezaťažené úvery so zostatkovou splatnosťou jeden rok alebo viac s výnimkou úverov pre finančných klientov, ktoré nie sú viac ako 90 dní po lehote splatnosti;

c) produkty súvisiace so súvahovým obchodným financovaním so zostatkovou splatnosťou jeden rok alebo viac;

d) nezaťažené cenné papiere so zostatkovou splatnosťou jeden rok alebo viac, ktoré nie sú v stave zlyhania v súlade s článkom 178 a ktoré nie sú oprávnené ako likvidné aktíva v súlade s delegovaným aktom uvedeným v článku 460 ods. 1;

e) nezaťažené akcie obchodované na burze, ktoré nie sú oprávnené ako aktíva úrovne 2B v súlade s delegovaným aktom uvedeným v článku 460 ods. 1;

f) fyzicky obchodované komodity vrátane zlata, avšak s výnimkou komoditných derivátov.

Článok 428az

Koeficient požadovaného stabilného financovania 100 %

1. Koeficient požadovaného stabilného financovania 100 % sa uplatňuje na tieto aktíva: a) akékoľvek aktíva zaťažené počas zostatkovej splatnosti jeden rok alebo viac; b) akékoľvek iné aktíva než aktíva uvedené v článkoch 428as až 428ay vrátane úverov pre finančných klientov so zostatkovou zmluvnou splatnosťou jeden rok alebo viac, nesplácaných expozícií, položiek odpočítaných z vlastných zdrojov, fixných aktív, akcií obchodovaných mimo burzy, ponechaných úrokov, poistných aktív, zlyhaných cenných papierov.

2. Inštitúcie uplatňujú koeficient požadovaného stabilného financovania 100 % na rozdiel – ak je kladný – medzi súčtom reálnych hodnôt vo všetkých súboroch vzájomného započítavania s kladnou reálnou hodnotou a súčtom reálnych hodnôt vo všetkých súboroch vzájomného započítavania so zápornou reálnou hodnotou vypočítaný v súlade s článkom 428d.

Na výpočet uvedený v prvom pododseku sa uplatňujú tieto pravidlá:

a) variačná marža prijatá inštitúciami od ich protistrán sa odpočíta od reálnej hodnoty súboru vzájomného započítavania s kladnou reálnou hodnotou, ak sa kolaterál prijatý ako variačná marža kvalifikuje ako aktívum úrovne 1 v súlade s delegovaným aktom uvedeným v článku 460 ods. 1, s výnimkou krytých dlhopisov mimoriadne vysokej kvality uvedených v predmetnom delegovanom akte, a ak inštitúcie majú právny nárok a prevádzkovú možnosť daný kolaterál opätovne použiť;